**Ministru kabineta noteikumu projekta “Noteikumi par informācijas**

**institūcijām un institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ministru kabineta noteikumu projekts “Noteikumi par informācijas institūcijām un institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās” (turpmāk – noteikumu projekts) izstrādāts, pamatojoties uz likuma “Par reglamentētajām profesijām un profesionālās kvalifikācijas atzīšanu” (turpmāk – reglamentēto profesiju likums) 36.panta 3.punktā un 56.panta ceturtajā daļā noteikto, kā arī pēc Izglītības un zinātnes ministrijas (turpmāk – ministrija) iniciatīvas ar mērķi pilnveidot profesionālās kvalifikācijas atzīšanas tiesisko ietvaru.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Šobrīd spēkā ir Ministru kabineta 2006. gada 31. oktobra noteikumi Nr.886 “Noteikumi par institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās” (turpmāk – noteikumi Nr.886) un Ministru kabineta 2002. gada 16. jūlija noteikumi Nr. 300 “Noteikumi par informācijas institūcijām attiecībā uz reglamentētajām profesijām” (turpmāk – noteikumi Nr.300). Noteikumos Nr.886 un noteikumos Nr.300 noteiktajām institūcijām ir jāveic reglamentēto profesiju likumā un uz tā pamata izdotajos normatīvajos aktos noteiktie pienākumi. Šīs institūcijas sniedz profesionālās kvalifikācijas atzīšanas pakalpojumus personām, kas profesionālo kvalifikāciju ieguvušas ārvalstīs un vēlas atzīt savu profesionālo kvalifikāciju un iegūt tiesības veikt profesionālo darbību Latvijā reglamentētā profesijā, kā arī veic citus normatīvajos aktos noteiktos pienākumus. Institūcijas, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās (turpmāk – atzīšanas institūcija) vairumā gadījumu ir tās pašas institūcijas, kas veic sertifikāciju personām, kas profesionālo kvalifikāciju ieguvušas Latvijā. Saskaņā ar reglamentēto profesiju likuma 41. panta otro daļu profesionālās kvalifikācijas atzīšanas apliecības vietā kompetentās institūcijas var izsniegt arī citus dokumentus, kas apliecina tiesības uzsākt darbu vai veikt patstāvīgu darbību Latvijas Republikā reglamentētajā profesijā. Saskaņā ar reglamentēto profesiju likuma 43. panta piekto daļu, atzīšanas institūciju lēmums par profesionālās kvalifikācijas apliecības izsniegšanu vai atteikumu izsniegt profesionālās kvalifikācijas apliecību profesionālajai darbībai Latvijas Republikā reglamentētā profesijā ir administratīvs akts un to var apstrīdēt un pārsūdzēt Administratīvā procesa likumā noteiktajā kārtībā. Ministru kabineta noteikumi Nr.300 un Nr.886 ir savstarpēji papildinoši un attiecas uz vienu procedūru – profesionālās kvalifikācijas atzīšanu – un ikviena persona, kura ieguvusi profesionālo kvalifikāciju ārvalstīs un pretendē uz profesionālās kvalifikācijas atzīšanu Latvijā profesionālās kvalifikācijas atzīšanas procesa gaitā izmanto gan informācijas institūcijas, gan atzīšanas institūcijas sniegtos pakalpojumus. Noteikumu projekta mērķis ir atzīšanas institūciju un informācijas institūciju attiecībā uz reglamentētajām profesijām (turpmāk – informācijas institūcija) saraksta aktualizēšana atbilstoši reglamentēto profesiju likumā noteiktajām reglamentētajām profesijām, kā arī noteikumu Nr.886 un noteikumu Nr.300 tiesiskā regulējuma savstarpēja integrēšana, lai atvieglotu tā piemērošanu. Attiecīgi noteikumu projekts paredz atzīt noteikumus Nr.886. un noteikumus Nr.300 par spēku zaudējušiem. Kopējo virzību uz normatīvo aktu skaita mazināšanu nosaka Valsts prezidenta 2012. gada 12. decembra rīkojums Nr.7 “Par priekšlikumu izstrādi likumu grozījumu skaita un apjoma samazināšanai”.  Noteikumos Nr.886 nav noteiktas atzīšanas institūcijas reglamentētajā profesijā uztura speciālists un māsas profesijas papildspecialitātē neonatoloģijas māsa. Ar 2015. gada 12. novembra likumu “Grozījumi likumā “[Par reglamentētajām profesijām un profesionālās kvalifikācijas atzīšanu](https://likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu)”” tika izdarīti grozījumi reglamentēto profesiju likumā, papildinot reglamentēto profesiju likumā noteiktās reglamentētās profesijas ar reglamentētajām profesijām masieris un mākslas terapeits. Noteikumu projektā šīm profesijām ir noteiktas atzīšanas institūcijas. Līdz ar to personas, kas ārvalstīs ieguvušas profesionālo kvalifikāciju šajās profesijās, varēs to atzīt Latvijas Republikā.  Noteikumos Nr.886 vairākās reglamentētajās profesijās un reglamentēto profesiju specialitātēs veselības aprūpes jomā (ārsta palīgs (feldšeris), kosmētiķis, vecmāte) ir noteiktas atšķirīgas atzīšanas institūcijas profesijās un specialitātēs, ņemot vērā, ka saskaņā ar Ārstniecības likumu ārstniecības personu profesionālā darbība profesijā nav pielīdzināma profesionālajai darbībai specialitātē. Tomēr praksē vairākās ārstniecības profesijās nav izdalītas specialitātes, tāda ir, piemēram, vecmātes profesija. Noteikumu projektā ir noteikta viena atzīšanas institūcija katrai reglamentētajai profesijai, tai skaitā tās specialitātēm, apakšspecialitātēm un papildspecialitātēm, izņemot māsas profesiju, kur atzīšanas institūcija māsas profesijā ir Veselības inspekcija, bet māsas profesijas specialitātēs – biedrība “Latvijas Māsu asociācija”. Atzīšanas institūcija noteikumos Nr.886 nav noteikta arī ārsta profesijā, noteikumu projekts nosaka, ka biedrība “Latvijas ārstu biedrība” turpmāk būs atzīšanas institūcija ne tikai ārsta profesijas pamatspecialitātēs, apakšpecialitātes un papildspecialitātēs, bet arī ārsta profesijā bez prakses tiesības noteiktā specialitātē apliecinoša sertifikāta. Informācijas institūciju un atzīšanas institūciju kontaktinformācija ir publicēta Akadēmiskās informācijas centra uzturētajā reglamentēto profesiju datu bāzē (<http://www.aic.lv/regdip/>), kā arī Eiropas Komisijas Reglamentēto profesiju datu bāzē, kas pieejama tiešsaistē: http://ec.europa.eu/growth/tools-databases/regprof/index.cfm.  |
| 3. | Projekta izstrādē iesaistītās institūcijas |  Ministrija noteikumu projekta izstrādes laikā veica neoficiālu konsultēšanos ar nodibinājuma “Akadēmiskās informācijas centrs” speciālistiem profesionālās kvalifikācijas atzīšanas jomā un Veselības ministriju. |
| 4. | Cita informācija |  Nav.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Noteikumu projektā noteiktais attieksies uz informācijas institūcijām, atzīšanas institūcijām, personām, kas ieguvušas profesionālo kvalifikāciju ārvalstīs un pretendē uz profesionālās kvalifikācijas atzīšanu Latvijā.  |
|  2.  | Tiesiskā regulējuma ietekme uz tautsaimniecību un administratīvo slogu |  Noteikumu projekts šo jomu neskar. |
| 3. | Administratīvo izmaksu monetārs novērtējums |  Noteikumu projekts šo jomu neskar. |
| 4. | Cita informācija |  Nav.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktuprojekti |  Noteikumu projekts ir saistīts ar Ministru kabineta 2006. gada 6. jūnija noteikumiem Nr. 460 “Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām”, kuros ir jāveic grozījumi ar mērķi nodrošināt reglamentēto profesiju specialitāšu, apakšspecialitāšu un papildspecialitāšu sarakstu un informācijas institūciju un atzīšanas institūciju savstarpējo atbilstību. Ministru kabineta noteikumu projekts “Grozījumi Ministru kabineta 2006.gada 6.jūnija noteikumos Nr.460 “Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām”” izsludināts Valsts sekretāru sanāksmē 2017.gada 22.jūnijā, prot. Nr. 24, 9.§, VSS-684. Ir nepieciešami grozījumi Ministru kabineta 2006.gada 14.februāra noteikumos Nr.128 “Noteikumi par institūcijām, kas izsniedz Latvijas Republikas iedzīvotājiem nepieciešamos dokumentus viņu profesionālās kvalifikācijas atzīšanai ārvalstīs, un šo dokumentu izsniegšanas kārtību” (turpmāk – noteikumi Nr.128), kuru 2. un 3.punkts nosaka pienākumu atzīšanas institūcijām izsniegt dažādus dokumentus, kas Latvijas iedzīvotājiem ir nepieciešami viņu profesionālās kvalifikācijas atzīšanai ārvalstīs. Veselības aprūpē patstāvīgas prakses tiesības profesijā ir nodalītas no patstāvīgām prakses tiesībām specialitātē[[1]](#footnote-1) līdz ar to institūciju atbildība ir jānodala. Patstāvīgi nodarboties ar ārstniecību attiecīgajā profesijā atbilstoši Ministru kabineta noteiktajai kompetencei[[2]](#footnote-2) atļauts ārstniecības personām, kuras ir reģistrētas ārstniecības personu reģistrā. Ārstniecības personu un ārstniecības atbalsta personu reģistra turētājs ir Veselības inspekcija. Tikai gadījumos, kad ārstniecības persona vēlas kārtot sertifikācijas eksāmenu un saņemt attiecīgās specialitātes sertifikātu, ārstniecības persona vēršas sertifikācijas institūcijā[[3]](#footnote-3). Tādēļ ir gadījumi, kad atzīšanas institūciju rīcībā nav informācijas par ārstniecības personu profesionālo darbību un nav iespējama noteikumu Nr.128 2. un 3. punktā noteikto dokumentu sagatavošana. Līdz ar to ir nepieciešams grozīt noteikumos Nr.128 noteiktās tiesību normas attiecībā uz atzīšanas institūciju atbildības sadalījumu Latvijas Republikas iedzīvotājiem nepieciešamo dokumentu viņu profesionālās kvalifikācijas atzīšanai ārvalstīs izsniegšanā veselības aprūpes jomas profesijām. |
| 2. | Atbildīgā institūcija |  Ministrija.  |
| 3. | Cita informācija |  Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Noteikumu projekts publicēts ministrijas tīmekļa vietnē pēc tā izsludināšanas Valsts sekretāru sanāksmē.  |
| 2. | Sabiedrības līdzdalība projekta izstrādē |  Noteikumu projekts publicēts ministrijas tīmekļa vietnē pēc tā izsludināšanas Valsts sekretāru sanāksmē un ministrijām, kuru kompetencē ir profesionālā darbība reglamentētajās profesijās, informācijas institūcijām, atzīšanas institūcijām bija iespēja piedalīties tā apspriešanā.  |
| 3. | Sabiedrības līdzdalības rezultāti |  Institūciju izteiktie iebildumi un priekšlikumi iespēju robežās ir ņemti vērā pirms noteikumu projekta virzīšanas pieņemšanai Ministru kabinetā.  |
| 4. | Cita informācija |  Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Noteikumu projektā noteiktās institūcijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Noteikumu projektā noteiktais radīs izmaiņas vairāku institūciju darbā. Biedrība “Latvijas Ārstniecības personu profesionālo organizāciju savienība” nebūs atzīšanas institūcija ārsta palīga profesijā, bet tā būs atzīšanas institūcija podologa, uztura speciālista, masiera, mākslas terapeita profesijās. Veselības inspekcija nebūs atzīšanas institūcija vecmātes, kosmētiķa, podologa profesijās, bet būs atzīšanas institūcija ārsta palīga profesijā. Biedrība “Latvijas Ārstu biedrība” būs atzīšanas institūcija ārsta profesijā. Institūciju cilvēkresursus šīs izmaiņas neietekmēs, jo izdevumus par profesionālās kvalifikācijas atzīšanu sedz personas, kuras ieguvušas profesionālo kvalifikāciju ārvalstīs un pretendē uz profesionālās kvalifikācijas atzīšanu Latvijā.. Tādēļ nebūs nepieciešams veidot jaunas institūcijas, reorganizēt esošās. |
| 3. | Cita informācija |  Nav. |

*Anotācijas III un V sadaļa – noteikumu projekts šīs jomas neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

24.08.2017. 15:12

1369

I.Stūre, 67047899

Inese.Sture@izm.gov.lv

1. Ārstniecības likuma 26.panta pirmā un otrā daļa [↑](#footnote-ref-1)
2. Ministru kabineta 2009. gada 24. marta noteikumi Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu" [↑](#footnote-ref-2)
3. Ārstniecības likuma 29.panta otrā daļa [↑](#footnote-ref-3)